Nezabudnuteľné zážitky z tohto vždyzeleného ostrova obklopeného strmými útesmi Vám poskytne naša cesta, ktorá Vás prevedie najzauímavejšími miestami ako sú Dublinské zákutia, kus dávnej keltskej histórie zažijete v starovekých írskych hradoch, kus nedávnej histórie poznačenej komplikovanými britsko-írskymi vzťahmi zažijete pri návšteve severného Belfastu, ochutnáte tradičné čierne írske pivo Guiness alebo pravú írsku "whiskey" a po prejazde drsnou írskou prírodou sa z majestátnych Mohérsych útesov necháte uniesť nádhernými výhľadmi na Atlantický oceán.
Ubytovanie: 5x v hoteli
Stravovanie: 5x raňajky
Dublin - Powerscourt - Rock of Cashel - Limerick - Mohérske útesy - Clonmacnoise - Tullamore - Belfast - Dublin
1. deň – prílet do Dublinu v popoludňajších hodinách, prehliadka hlavného a najväčšieho írskeho mesta s vikingskou a keltskou históriou. Prehliadka mesta - budova parlamentu, radnica, vo večerných hodinách návšteva vychýrenej štvrte Temple bar, ktorá je plná barov, reštaurácií a pravej írskej zábavy. Ubytovanie a nocľah.
2. deň - po raňajkách návšteva ďalších pamiatok Dublinu - Christ Church Cathedral – najstaršia dublinská budova pôvodne z 11. storočia, Saint Patrick's Cathedral – najväčší kostol v Írsku. Prehliadka Dublinského hradu a Trinity College (škola najsvätejšej trojice), kde študoval aj Bram Stoker (autor románu Drakula). Návšteva Guiness Storehouse s ochutnávkou najznámejšieho írskeho piva v presklenom Gravity bare s výhľadom na celý Dublin. Vo večerných hodinách návrat do hotela a nocľah.
3. deň – po raňajkách prehliadka jednej z najznámejších usadlostí v Írsku – statku Powerscourt s jeho nádherne upravenými záhradami, ktoré patia medzi najkrajšie záhrady na svete. Návšteva ikonického hradu Rock of Cashel – jednej z najvýznamnejších architektonických pamiatok a zbierok keltskej kultúry v Európe, ktorá je spojená s mnohými legendami. Najväčšou časťou hradného komplexu je pozostatok Katedrály sv. Patrika a kruhová veža z 11. storočia. Transfer do mesta Limerick, s dominantou hradu kráľa Johna (13.st.) na Kráľovskom ostrove. Vo večerných hodinách ubytovanie a nocľah.
4. deň – po raňajkách odchod k útesom Cliffs of Moher a O`Brianovej veži, kde sa z výšky vyše 200 m naskytá úchvatný výhľad na Atlantický oceán, ostrov Aran a celú oblasť Galwayského zálivu. Prejazd cez "mesačnú krajinu" regiónu Burren – národný park vytvorený zo zvetraných vápencových skál a množstva kamenných megalitických hrobiek z doby kamennej. Zastávka pri ruinách kláštora Clonmacnoise na brehoch rieky Shanon. Krátka návšteva pálenice Tullamore spojená s ochutnávkou pravej írskej "whiskey". Večer ubytovanie a nocľah.
5. deň – po raňajkách presun do Belfastu a prehliadka hlavného mesta severného Írska zahrňujúca radnicu, hodinovú vežu Albert Memorial Clock Tower a muzeum Titanic, ktoré zaujímavou formou prevedie návštevníka informáciami o výstavbe a tragickom konci tejto kedysi najväčšej lode na svete. Vo večerných hodinách návrat do hotela a nocľah.
6. deň – raňajky, transfer na letisko, odlet.